**Odhalili prevratný elektromobil Kia EV9: spája odvážny dizajn s charakterom pravého SUV**

* **Kombinácia identity SUV s elegantným štýlom elektrického vozidla pretvára spôsob života v ére elektromobility**
* **Inšpiruje sa dizajnovou filozofiou „spojenia protikladov“ a víta budúcnosť zlúčením kontrastných vlastností prírody a moderného sveta**
* **Z elegantného a odvážneho exteriéru vyžaruje odvaha, čistota a pokoj**
* **Architektúra elektromobilu s rovnou podlahou na platforme E-GMP prináša viac vnútorného priestoru a pohodlia so sedadlami v treťom rade a zároveň posilňuje pocit technologickej vyspelosti**
* **Kia EV9 chystá koncom mesiaca (28. marca 2023) svoju svetovú premiéru, ktorá urýchli transformáciu značky na poskytovateľa riešení udržateľnej mobility**

Spoločnosť Kia Corporation dnes odhalila fotografie modelu Kia EV9 zobrazujúce celkový dizajn exteriéru a interiéru. Ide o prvé elektrické SUV s tromi radmi sedadiel, ktoré je stelesnením štýlu a dômyselnej elegancie vnútri aj navonok. Kia EV9 znamená pre spoločnosť rozhodujúci krok vpred, aby sa mohla stať poskytovateľom riešení udržateľnej mobility.

Odvážny a sebavedomý charakter modelu Kia EV9 sa inšpiruje dizajnovou filozofiou „spojenia protikladov“ (Opposites United), ktorá pomocou kreatívneho napätia medzi rozdielnymi hodnotami prírody a moderného sveta vytvára jeden harmonický celok. Dizajnéri spoločnosti Kia zvolili unikátnu kombináciu elegantných, výrazných tvarov a sebavedomej geometrie, čím vzniklo pôsobivo moderné a pôvabne vyrovnané SUV.

„Kia EV9 je priekopníkom, ktorý sa snaží nanovo zadefinovať štandardy v oblasti dizajnu, konektivity, použiteľnosti a zodpovednosti voči životnému prostrediu,“ povedal Karim Habib, výkonný viceprezident a šéf globálneho dizajnového centra Kia. „Model EV9 zákazníkom ponúka mimoriadne vysokú kvalitu a sviežu perspektívu elektrického pohonu v sektore rodinných SUV. Inovatívnym využitím priestoru, technológií a dizajnu poskytuje tento nový typ vozidla inštinktívny zážitok a výnimočný komfort nielen vodičovi, ale aj všetkým pasažierom.“

**Dizajn exteriéru: dláždi nové cesty pre budúci dizajn elektrických SUV**

Na základe dizajnovej filozofie „spojenia protikladov“ sa dizajnéri značky Kia usilujú vytvárať vozidlá s nebývalým vizuálnym pôvabom. Kľúčovú úlohu pri formovaní dizajnu exteriéru pre model Kia EV9 zohrával v rámci tejto ideológie najmä pilier „Odvážne pre prírodu“ (Bold for Nature), ktorý sa stal inšpiráciou pre kombinovanie prvkov z prírodného sveta a sveta materiálov. Výsledkom je vozidlo, ktoré plynulo spája nespochybniteľnú auru drsných jazdných schopností do každých podmienok s vyrovnaným pokojom kultivovaného elektromobilu, čím dláždi nové cesty pre ďalšie elektrické SUV.

Predná časť modelu EV9 sa vyznačuje jasnými líniami a plochami karosérie, z ktorých vyžaruje odvaha, čistota a pokoj. Charakteristická digitálna tigria maska, zvýraznená digitálnym vzorom svetelnej mriežky a nápadnými zvislo orientovanými svetlometmi, dodáva vozidlu vizionársky a futuristický vzhľad a štýl. Súčasťou digitálnej tigrej masky sú 2 zoskupenia malých svetiel v tvare kocky zabudované do karosérie vedľa oboch svetlometov. Inovatívne LED denné svetlá (DRL) pripomínajúce hviezdnu oblohu vytvárajú nový zážitok z osvetlenia a ponúkajú dômyselný animovaný svetelný vzor, ktorý na tigrej maske ponesú budúce modely elektromobilov značky Kia.

Bočný profil modelu EV9, kde sa uplatnil dizajnový jazyk na báze mnohouholníkov, plynulo prepája silnú identitu SUV s mimoriadne účinnými aerodynamickými vlastnosťami. Dynamická trojuholníková stavba blatníkov a výrazne vystupujúce geometrické oblúky kolies spoločne s karosériou, pripomínajúcou trup lietadla, vytvárajú celok, ktorý zjednocuje mnohouholníkové prvky do súdržnej štruktúry s rozhodným výzorom. Zapustené kľučky dverí a skosená línia strechy vzadu vyvolávajú dojem plynulého pohybu.

V zadnej časti vidíme jednoduché, jasné línie dverí batožinového priestoru, elegantne doplnené štíhlymi zadnými svetlami, ktoré kopírujú dizajn predných svetiel, čím podčiarkujú robustný a sebavedomý postoj modelu Kia EV9.

**Dizajn interiéru: nové možnosti priestoru a pohodlia pre všetkých pasažierov**

V rámci dizajnovej filozofie „spojenia protikladov“ ponúka Kia pilier „Technológie pre život“ (Technology for Life), na základe ktorého sa vytvárajú len také technológie a inovácie, ktoré podporujú pozitívne a intuitívne interakcie medzi človekom a technológiou– a prinášajú nové možnosti na poli mobility. Tieto hodnoty zohrali rozhodujúcu úlohu pri tvorbe interiéru EV9. Umožnili totiž dizajnérom uprednostniť priestor, komfort a technológie pre všetkých pasažierov a priniesť nový pohľad na to, čo môže rodinné SUV ponúknuť.

Model EV9, postavený na globálnej modulárnej platforme Kia pre elektrické vozidlá

(E-GMP), prináša dlhý rázvor a nízko umiestnenú spodnú líniu okien spolu s dokonale rovnou architektúrou elektrického vozidla. Vďaka tomu sa podarilo pre cestujúcich vo všetkých troch radoch sedadiel vytvoriť veľkorysý priestor. Na základe spätnej väzby od rodín, ktoré hodnotili konfiguráciu sedadiel a dostupné funkcie, ponúkne Kia 6- aj 7-miestne usporiadanie, aby model EV9 priniesol všetkým pasažierom rovnakú úroveň priestoru, pohodlia a skúseností bez zamerania všetkého svojho úsilia len na vodiča.

Pasažieri v prvom a druhom rade sedadiel si môžu sklopiť operadlá dozadu, aby si počas nabíjania modelu EV9 oddýchli si. Sedadlá v druhom rade si cestujúci vedia otočiť o 180 stupňov, čo im umožní interakciu s osobami v treťom rade. Tretí rad sedadiel tiež ponúka držiaky nápojov a nabíjacie riešenia pre mobilné zariadenia.

Priestranná, presvetlená a vzdušná kabína modelu EV9 je stelesnením elegantne jednoduchého a používateľsky veľmi príjemného dizajnu prvotriednej kvality. Otvorená, panoramatická palubná doska s plávajúcim dizajnom sa rozširuje od volantu smerom k stredu vozidla. Digitálny zážitok vylepšujú dve 12,3-palcové dotykové obrazovky spojené s jedným 5-palcovým segmentovým displejom, ktoré uľahčujú obsluhu funkcií vozidla a počet fyzických tlačidiel znižujú na minimum.

Stredová konzola ponúka množstvo úložných riešení vrátane veľkej priehradky v spodnej časti. Dvierka stredovej konzoly svojím dizajnom ideálne dotvárajú celkovú kultivovanosť vnútorného prostredia.

Obrazovka audiovizuálneho, navigačného a telematického systému (AVNT) s vysokým rozlíšením navodzuje v modeli EV9 podmanivo bohatý zážitok. Cestujúcim prináša bezproblémové prepojenie a lepšiu interakciu s digitálnym svetom. Pod obrazovkou systému AVNT sa nachádza skupina skrytých dotykových tlačidiel, ktoré poskytujú funkciu Štart/Stop spoločne s ovládaním systémov AVNT i vyhrievania, vetrania a klimatizácie (HVAC).

**Svetová premiéra: Kia EV9 mení spôsob, akým sa hýbeme**

Kia EV9 zažije svoju svetovú premiéru koncom mesiaca (28.3.2023). Spoločnosť Kia poskytne počas uvedenia všetky informácie o produkte a spustí globálnu kampaň so sloganom „Meníme spôsob, akým sa hýbeme“ (Here to reshape the way we move).

# # #

**Redakčná poznámka:** Dostupnosť prvkov vozidla uvedených v tejto tlačovej správe môže závisieť od stupňa výbavy a/alebo regiónu.